KIRJALLINEN KYSYMYS E-2602/02 esittäjä(t): Ilda Figueiredo (GUE/NGL) komissiolle. Metsäpalot ja budjettikohta B2-515.



Virallinen lehti nro 110 E , 08/05/2003 s. 0072 - 0073



KIRJALLINEN KYSYMYS E-2602/02 esittäjä(t): Ilda Figueiredo (GUE/NGL) komissiolle (18. syyskuuta 2002) Aihe: Metsäpalot ja budjettikohta B2-515 Metsäpalot ovat jokakesäinen vitsaus, joka tuhoaa tuhansia hehtaareja Euroopan unionin metsiä etenkin Portugalissa. Metsäpalojen torjunnasta annettu asetus (ETY) N:o 2158/92(1) ja budjettikohta B2-515 (metsät) ovat olleet näkyvä metsäpalojen torjuntaa edistävä yhteisön laajuinen tukitoimi. Euroopan parlamentti kirjasi budjettikohtaa B2-515 koskevaan selvitysosaan riskialueiden metsäpalojen estämiseen suunnattujen toimien rahoitustavoitteet (palontorjuntakalusto mukaan lukien), toimenpiteet metsän uudelleen istuttamiseksi tulen tuhoamilla alueilla, paikallisten viranomaisten esittämät hankkeet ja metsäpalojen ehkäisyyn erikoistuneen eurooppalaisen keskuksen perustamisen. Alustavassa talousarvioesityksessä vuodeksi 2003 komissio on kirjannut määrärahoja edellistä koskevan ohjelman lopettamiseksi. Tämä seikka on ristiriidassa nykyisten metsien suojelu- ja arvostustarpeen kanssa, kun otetaan huomioon metsien ympäristö- ja sosiaalis-taloudellinen merkitys. Tähän liittyen pyydän seuraavia tietoja: - Mitä hankkeita on rahoitettu budjettikohdasta B2-515 ja miten määrärahat on jaettu viimeksi kuluneiden kymmenen vuoden aikana jäsenvaltioittain? - Minkä arvion komissio tekee budjettikohdasta B2-515 rahoitetuista toimenpiteistä ja asetuksen (ETY) N:o 2158/92 soveltamisesta? - Mistä syystä tämä ohjelma lopetetaan? Eikö komissio pidä välttämättömänä sen jatkamista? Jos ei pidä, mitä yhteisön toimia se aikoo ehdottaa tukeakseen metsäpalojen ehkäisyä ja torjuntaa sekä lieventääkseen niiden seurauksia? (1) EYVL L 217, 31.7.1992, s. 3. Franz Fischlerin komission puolesta antama vastaus (29. lokakuuta 2002) Kuten parlamentin jäsen toteaa, metsäpalojen torjunnasta yhteisössä 23 päivänä heinäkuuta 1992 annetussa neuvoston asetuksessa (ETY) N:o 2158/92(1) vahvistettiin yhteisön toimintasuunnitelma metsäpalojen torjumiseksi unionin jäsenvaltioiden riskialueilla, jotka sijaitsevat pääasiassa eteläisillä alueilla. Horisontaalisen luonteensa vuoksi asetus toi erittäin näkyvästi esiin yhteisön tukitoimet tämän vitsauksen torjumiseksi. Vuosina 19922002 budjettikohdasta B2-515 esitettiin rahoitettaviksi 1 525 hanketta ja 18 kansallista ohjelmaa, jotka koskevat metsäpalojen torjuntaa. Hankkeista 798 ja kansallisista ohjelmista 18 hyväksyttiin, ja niille myönnettiin rahoitusta yhteensä 123,6 miljoonaa euroa. Alla olevassa taulukossa esitetään myönnettyjen määrärahojen jakautuminen jäsenvaltioittain. >TAULUKON PAIKKA> Hankkeet ja ohjelmat koskevat metsäpalojen syiden poistamiseen tähtääviä toimia, tiedotuskampanjoita (13 prosenttia myönnetystä tuesta), suojarakenteita (metsäteitä, palonkatkaisulinjoja, vedenottopaikkoja), raivaustoimia ja palontorjuntatarkoituksessa tehtäviä metsänhoitotoimia (51 prosenttia), kiinteää ja liikkuvaa valvontaa sekä koulutusta koskevia toimia (31 prosenttia), metsäpalovaaraa koskevia tutkimuksia (4 prosenttia) ja metsäpaloja koskevien tietokantajärjestelmien toteuttamista (1 prosentti). Yksittäisen torjuntatoimen tehoa on tietenkin hankalaa arvioida tarkasti, mutta eri indikaattorien kehitys kymmenen vuoden ajalta osoittaa, että metsäpalojen lukumäärän kasvusta huolimatta - metsäpalojen kokonaispinta-ala on hieman pienentynyt, - yhden metsäpalon keskimäärin kattama alue on jatkuvasti pienentynyt, - torjuntakeinojen keskimääräinen toimintavalmiusaika on lyhentynyt, - metsäpalojen kesto on myös lyhentynyt. Voidaan siis todeta, että kymmenessä vuodessa jäsenvaltioiden suojatoimet ja siten myös jäsenvaltioiden toimia täydentävät yhteisön toimet ovat tehostuneet. Yksityiskohtaisemman tiedon antamiseksi aiheesta lähetetään parlamentin jäsenelle ja parlamentin pääsihteeristölle suoraan asetuksen (ETY) N:o 2158/92 10 artiklan 3 kohdassa säädetty komission kertomus parlamentille ja neuvostolle kyseisen asetuksen soveltamisesta sekä komission kertomus parlamentille ja neuvostolle yhteisön metsien suojelusta ilmansaasteilta 17 päivänä marraskuuta 1986 annetun neuvoston asetuksen (ETY) N:o 3528/86 soveltamisesta(2), jossa säädetyt toimenpiteet kuuluvat myös budjettikohtaan B2-515. Parlamentin 30. huhtikuuta 1997 vireille paneman oikeusjutun ja yhteisöjen tuomioistuimen 25. helmikuuta 1999 asiassa antamien tuomioiden C-164/97 ja C-165/97 johdosta asetuksen (ETY) N:o 2158/92 ja asetuksen (ETY) N:o 3528/86 oikeusperusta on muuttunut. Nämä asetukset perustuvat tästä lähtien EY:n perustamissopimuksen 175 artiklaan (ympäristö) eivätkä 37 artiklaan (maatalous). Tämän vuoksi komissio vahvisti 12. joulukuuta 2001 maatalouden, yritystoiminnan ja ympäristöasioiden pääosastojen välisen sopimuksen, joka koskee näiden toimien tulevaisuuden suuntaviivoja. Sopimuksen mukaan vastuu tietyistä metsänsuojelutoimista, kuten toimista, joilla metsiä pyritään suojelemaan ilmansaasteilta, siirtyy ympäristöasioiden pääosastolle. Sopimuksen mukaan myös parlamentin jäsenen erityisen tärkeinä pitämät metsäpalojen torjuntaan tähtäävät toimenpiteet sisällytetään maaseudun kehittämisohjelmiin. Jäsenvaltiot voivatkin maaseudun kehittämistä koskevien asetusten perusteella esittää komissiolle muutosta maaseudun kehittämisohjelmiin. Kun tällainen esitys on tehty asianmukaisesti, metsäpalojen torjuntaan tähtääville toimille voidaan myöntää osarahoitusta 1. tammikuuta 2003 alkaen. Edellä esitetyn perusteella selittyy, - miksi asetuksessa (ETY) N:o 2158/92 säädetty yhteisön toiminta metsäpalojen torjumiseksi on lopetettu sekä - koska torjuntatoimet ovat tehokkaita ja komissio pitää niiden jatkamista välttämättömänä, miten toimet voidaan 1. tammikuuta 2003 alkaen kattaa maaseudun kehittämisohjelmilla. (1) EYVL L 217, 31.7.1992, asetus sellaisena kuin se on viimeksi muutettuna 15 päivänä huhtikuuta 2002 annetulla parlamentin ja neuvoston asetuksella (EY) N:o 805/2002 (EYVL L 132, 17.5.2002). (2) EYVL L 326, 21.11.1986, asetus sellaisena kuin se on viimeksi muutettuna 15 päivänä huhtikuuta 2002 annetulla parlamentin ja neuvoston asetuksella (EY) N:o 804/2002 (EYVL L 132, 17.5.2002).